Niipalju siis tänasest päikesest. Pärastlõunal tulid igavesed pirakad pilved taevasse ja hea, et järjekordset paduvihma ei tulnud.    Astusin enne kella viite pangast koju tulles läbi ka oma "kodukohvikust" ja norisin seal tüdrukutega natuke ning muuhulgas juhtus niimoodi, et lahkusin sealt kahe suure õunakoogiga. Või õigupoolest õunasaiaga, sihukesed umbes  poolekilosed kumbki. Lihtsalt tehti pakkumine, millest võimatu keelduda:P Ja kuigi mu võimekus sedasorti asjade hävitamisel pole just väike, olin sunnitud teise siiski E.-le andma :D    Õigupoolest hakkasin ma täna uuesti kirjutama seepärast, et lugesin järjekordset kurba uudist seoses aastaid oodatud filmiga "Alexander". Teatavasti jäeti ju kõigepealt eelmisel aastal pooleli teise Aleksandri-teemalise suurfilmi rahastamine ja Baz Luhrmann ("Romeo + Julia", "Moulin Rouge" etc) oli sunnitud oma efektse  projekti korstnasse kirjutama. Ja eile teatas Warner Bros, et nad lükkavad Oliver Stone'i versiooni juba väljakuulutatud esilinastust mitme nädala võrra edasi. Informeeritud allikate väitel seetõttu, et lihtsalt mõnele "ülikonnale" stuudio juhtkonnas ei meeldinud filmis esinevad (esinenud?) meestevahelised armustseenid ja niisiis minnakse ajalugu Hollywoodi moodi ümber kirjutama ning linti kääridega nüsima :(